**Egert Belitšev** Meie: 05.06.2025 nr 1-1/78\_2025

Politsei- ja Piirivalveamet

egert.belitsev@politsei.ee

**Päring seoses läbiviidud värbamiskampaaniaga**

Lugupeetud hr Belitšev,

Pöördun käesolevaga Teie poole seoses Politsei- ja Piirivalveameti poolt läbi viidud värbamiskampaaniaga "Pööra Karjäär Politseisse" (<https://karjaar.politsei.ee/poora-karjaar-politseisse> ).

Võrdse kohtlemise seaduse (edaspidi VõrdKS) § 15 lg 1 kohaselt on soolise võrdõiguslikkuse ja võrdse kohtlemise volinik sõltumatu ja erapooletu asjatundja, kes tegutseb iseseisvalt ning jälgib VõrdKS ja soolise võrdõiguslikkuse seaduse (edaspidi SoVS) nõuete täitmist.

VõrdKS eesmärk on tagada isikute kaitse diskrimineerimise eest rahvuse (etnilise kuuluvuse), rassi, nahavärvuse, usutunnistuse või veendumuste, vanuse, puude või seksuaalse sättumuse alusel.  SoVS eesmärk on tagada Eesti Vabariigi põhiseadusest tulenev sooline võrdne kohtlemine ning edendada naiste ja meeste võrdõiguslikkust kõigis ühiskonnaelu valdkondades. Eesmärgi saavutamiseks sätestab seadus soolise kuuluvuse alusel diskrimineerimise keelu era- ja avalikus sektoris, nagu ka kahju hüvitamise nõudeõiguse tekkimise.

Diskrimineerimine on otsene kui soo, rahvuse, rassi, nahavärvuse, usutunnistuse, veendumuse, vanuse, puude või seksuaalse sättumuse tõttu alusel koheldakse ühte isikut halvemini kui on koheldud, koheldakse või võidakse kohelda teist isikut samalaadses olukorras.

Diskrimineerimine on kaudne, kui näiliselt neutraalne säte, kriteerium või tava seab isikud  vastava tunnuse alusel teistega võrreldes ebasoodsamasse olukorda, välja arvatud juhul, kui sättel, kriteeriumil või taval on objektiivne õiguspärane eesmärk ning selle eesmärgi saavutamise vahendid on asjakohased ja vajalikud.

Soolise võrdõiguslikkuse ja võrdse kohtlemise voliniku kantseleile on saabunud pöördumine seoses Politsei- ja Piirivalveameti poolt läbi viidud värbamiskampaaniaga "Pööra Karjäär Politseisse", täpsemalt seoses asjaoluga, et värbamisel kehtivad kehaliste katsete osas erinevad nõuded naistele ja meestele.

Pöörduja hinnangul viitab asjaolu, et samale ametikohale (sh sama töötasuga) kehtivad erinevad nõuded ja seda üksnes sootunnuse põhjal, soolisele diskrimineerimisele. Tema hinnangul seatakse üks sugu (antud juhul mehed) alates kandideerimise hetkest objektiivselt raskemasse olukorda.

Vastavalt soolise võrdõiguslikkuse seadusele peavad naistel ja meestel olema võrdsed õigused ja võimalused tööle saamisel, töötamisel ja edutamisel. Tööandja, sealhulgas avaliku sektori asutused, on kohustatud kohtlema töötajaid ja tööle kandideerijaid võrdselt, olenemata nende soost (§ 6 lg 1).

Seadus sätestab võimaluse rakendada positiivseid erimeetmeid (§ 5 lg 2 p 5) ja arvestada töö iseloomust tulenevaid objektiivseid nõudeid, tingimusel et need on proportsionaalsed ja õigustatud, ei too kaasa tegelikku ebavõrdsust ega alaväärista kummagi soo võimekust või rolli.

Samas erinevate normide kehtestamine ainult soolise kuuluvuse alusel võib olla lubamatu, kui see pole seotud töö sisuliste nõuetega või toimib tegelikkuses tõrjuvalt või piiravalt mõne soo esindajate suhtes.

Eeltoodust tulenevalt palun Teie selgitusi, millisel põhjusel on viidatud kampaanias kohaldatud erinevaid kehalisi nõudeid eri sugudele ning kas need lähtuvad konkreetsete tööülesannete sisulisest analüüsist.

Palun Teil esitada vastav info esimesel võimalusel aga mitte hiljem kui 26.06.2025.

Lugupidamisega

Christian Veske

Soolise võrdõiguslikkuse ja võrdse kohtlemise volinik

/allkirjastatud digitaalselt/